Shalom ja tere õhtust! Eetris on TV7 lisraeli Uudised Jeruusalemmast.
Põhiteemad -
Iisraeli peaminister: Kuigi Jeruusalemma ei huvita sõda,
ei saa silmi kinni pigistada Iraanis kogunevate ohtude suhtes.
Tundmatu lennuk pommitas Iraani agentide sihtmärke Süürias,
Iraagiga piirduvas kõrberegioonis.
Prantsusmaa välisminister hoiatab Iraani illusioonide eest
seoses tuumategevuse ja diplomaatilise viivitamisega.
Iisrael on majakas tormisel merel,
ütles Iisraeli peaminister Naftali Bennett
eile õhtul ÜRO Peaassambleel oma kõne sissejuhatuseks.
Lisaks nimetas ta Iisraeli juudi rahva ärkamise imeks,
mis on äratanud ellu Toora pärandi (Moosese viis raamatut Piiblis)
selle tänapäevases kehastuses.
Iisrael on suure lootuse rahvas.
Iisrael on rahvas, kes on äratanud ellu Toora pärandi
moodsas Iisraelis, purunematu vaimuga rahvas.
Väike valgus
ajab välja suure pimeduse.
Majakas tormistel meredel -
seisab sirgena, tugevana
ja tema valgus on säravam kui iial varem.
Kuigi Iisrael soovib innukalt maailmas panustavat rolli omada,
on riik samal ajal sunnitud võitlema sünge tegelikkusega,
mis kaasneb geograafilise asukohaga maailma karmimas naabruses.
Ometi on Jeruusalemm otsustanud distantseeruda mineviku sõdadest,
mis riigile on sünnist saati korduvalt peale surutud.
Liiga kaua defineerisid Iisraeli sõjad meie naabritega.
Kuid see pole Iisraeli loomuses.
See pole Iisraeli rahva loomuses.
Iisraellased ei ärka hommikul ega mõtle konfliktist.
Iisraellased, nagu kõik teisedki, tahavad elada head elu,
hoolitseda perede eest ja ehitada lastele paremat maailma.
Mis tähendab, et aeg-ajalt peame jätma töökohad,
jätma hüvasti peredega
ja kiirustama lahingutandrile oma riiki kaitsma.
Bennett rõhutas, et kuigi juudiriik püüab head teha,
ei saa see sulgeda silmi oma piiridel kuhjuvate ohtude suhtes.
Kui Iisrael püüab teha head,
ei tohi hetkekski silmist lasta seda, mis toimub naabruses.
Iisraeli ümbritsevad otseses mõttes Hezbollah, šiiitidest võitlejad,
Islamidžihaad ja Hamas. Meie piiridel.
Need terrorirühmitused püüavad domineerida Lähis-Ida
ja levitada radikaalset islamit kogu maailmas.
Mis neil ühist on? Nad kõik tahavad hävitada mu kodumaad
ja neid kõiki toetab Iraan.
Bennetti sõnul on Iraani peamine siht kristallselge kõigile,
kel silmad avatud.
Sundides oma võimu peale nõrkadele, majanduskriisis riikidele,
nagu Liibanon, Iraak, Süüria, Jeemen ja Gaza sektor,
teeb Iraan ka väsimatult tööd tuumavõimekuse arendamiseks.
Viimastel aastatel on Iraan teinud suure hüppe edasi
oma tuumauuringutes ja arendamises, tootmismahus ja rikastamises.
Iraani tuumarelvaprogramm on kriitilises punktis.
Kõik punased jooned on ületatud. Inspektsioone eiratakse.
Kõik soovunelmad on valeks osutunud.
Iraan rikub IAEA turvakokkuleppeid
ja pääseb karistamatult.
Nad kiusavad inspektoreid ja saboteerivad nende uuringuid
ning pääsevad karistamatult.
Nad rikastavad uraani 60 % tasemel,
mis on vaid sammu kaugusel relva taseme materjalist -
ja pääsevad karistamatult.
Pühapäeval ringles Rahvusvahelise Aatomienergia Agentuuri liikmete seas
raport, mis süüdistas Iraani 12. septembri kokkuleppe rikkumises,
kus inspektoritele anti luba
tuumarajatiste jälgimisseadmete hooldustöödeks.
Kuigi Iraan lubas IAEA inspektorid mitmesse rajatisse,
ei lubatud neil teha hooldustöid Karaj'i tuumatöökojas.
Kui EL nimetas Iraani nurjunud lubadust
kokkuleppest IAEAga kinni pidada "murettekitavaks arenguks",
siis USA võttis ähvardavama hoiaku,
lubades lähipäevil diplomaatilist kättemaksu,
kui IAEA inspektoreile juurdepääsu ei lubata.
Vastuseks EL ja USA avaldustele väitis Iraani esindaja IAEAs,
et Teherani keeldumine lubada inspektorid Karaj'i kompleksi,
kus toodetakse tsentrifuugipakette,
johtus käimasolevaist julgeoleku- ja juriidilistest juurdlustest
seoses varasema salasabotaažiga mainitud rajatises.
Viimases süüdistas ajatolla režiim loomulikult Iisraeli,
vaatamata Iraani Aatomienergia Agentuuri väidetele kolme kuu eest,
mille järgi neil õnnestus rünnak antud rajatisele tõrjuda.
Hoolimata Iraani põhjustest takistada IAEA inspektsioone,
ja käimasolevatest juurdlustest toonitas Iisraeli peaminister Bennett,
et Iisrael ei saa lubada luksust ignoreerida Iraani tegevust.
Tõendeid, mis selgelt tõestavad Iraani tuumarelvapürgimusi
salarajatistes Turquzabadis, Teheranis ja Marivanis, ignoreeritakse.
Iraani tuumaprogramm on jõudnud viimase piirini
ja nii on ka meie kannatus.
Sõnad ei peata tsentrifuugide pöörlemist.
Maailmas on neid,
kes peavad Iraani tuumarelvapürgimusi vältimatuks,
või nad on väsinud seda kuulmast.
Iisrael ei saa endale seda luksust lubada.
Meie ei väsi.
Iisrael ei luba Iraanil tuumarelvani jõuda.
Tasub märkida, et pühapäeval, 26.09,
puhkes tulekahju IRGC nn isemajandamise teaduskeskuses.
Esialgsete raportite kohaselt
said seniavaldamata põhjustel tekkinud tulekahjus viga kolm inimest,
kellest kaks olevat hiljem surnud
ja keda IRGC ülistas kui revolutsiooni märtreid.
Tundmatu lennuk tegi kolm rünnakut
Iraani agentide mehitatud rajatistele
Ida-Süürias, Deir Ez-Zori kõrbepiirkonnas,
Al-Mayadeeni linnast edelas.
Kuigi purustuste ulatus ja hukkunute arv polnud kohe selge,
märgati plahvatuskohta suundunud kiirabiautosid.
Kuigi erinevad raportid viitavad Iisraeli vastutusele,
siis IDF esindus ei kinnitanud ega eitanud oma osalust,
kui neilt kommentaari palusime.
Tagasi New Yorki -
Prantsusmaa välisminister Jean-Yves Le Drian,
kes esines ÜRO Peaassambleel videolingi vahendusel,
hoiatas Iraani illusioonide eest
seoses oma tuumategevuse ja diplomaatilise viivitamisega.
Iraani tuumaprogrammi jätkamise suhtes -
see nõuab meilt suuremat kindlust.
Iraan ei tohi uskuda, et aeg on tema poolel,
kuna suure kriisi riskid
kasvavad nende tuumaprogrammi ohtlikumaks muutudes.
Ameerika eilne hoiak ei saanud õigustada seda,
et Iraan jätkab JCPOAs võetud kohuste eiramist.
Vaatamata üleskutsele karmimaks hoiakuks,
tagamaks, et Iraan järgib oma tuumateemalisi piiranguid,
kordas USA välisminister Blinken möödunud nädalavahetusel,
et USA on endiselt valmis naasma Viini ja jätkama kõnelusi
2015. a tuumaleppe elluäratamiseks.
Meil pole veel Iraanilt lubadust naasta kõnelustele Viinis.
Oleme valmis Viinis kõnelusi jätkama
ja küsimus on, kas, ning kui jah,
siis millal on selleks valmis Iraan.
Oleme olnud väga siirad ja püsivad asjaliku diplomaatia taotlemises,
et hakata uuesti mõlemapoolselt JCPOAd järgima.
Ja tegeleda ka kõigi muredega,
mis meil ja paljudel teistel riikidel Iraani suhtes on.
Usume jätkuvalt,
et mõlemapoolne lepingu juurde naasmine on meie huvides.
See on parim olemasolev lahendus piirata Iraani tuumaprogrammi
ja pakkuda platvorm, tegelemaks riigi muu destabiliseeriva tegevusega.
Aitäh vaatamast!
TV7 Iisraeli büroo algatuse osana
kutsun teid palvetama täna koos meie tiimiga Jeruusalemmas
Austraalia rahu ja pääste eest,
ning tagakiusatud vendade-õdede eest maailmas.
Paluge jätkuvalt ka rahu ja päästet Jeruusalemmale ja Iisraelile.
Tänan kõiki TV7 Iisraeli töö partnereid.
Aitate meil jätkata ja arendada teenistuse tegevust
siin Jeruusalemmas.
Olen Jonathan Hessen. Õnnistatud õhtut! Homseni!
Tõlge: Monika Jaaguri